text: Politiet sætter massivt ind på hurtig opklaring af stenkast fra vejbro
  30 september 2016 kl. 08.28
  Sent torsdag aften blev tre biler ramt af sten kastet fra en bro, der fører Kjærgårdsvej over Varde Hovedvej mellem Bramming og Gredstedbro.
  Selvom der ikke kom nogen personer til skade ved stenkasteriet, så betragter politiet sagen med stor alvor - og har sat en massiv efterforsknings-indsats i gang.
  Politiet oplyste i første omgang, at stenkastene fandt sted fra broen, der fører Tjæreborgvej over Varde Hovedvej - men det er altså sket fra broen, der fører Kjærgårdsvej over hovedvejen.
  Den første anmeldelse kom torsdag aften klokken 23.52, og derefter indløb de to næste med ti minutters mellemrum.
  Vicepolitiinspektør, Bent Thuesen, Syd- og Sønderjyllands Politi.: "Vi  efterforsker på fuld kraft i området. Der er tale om handlinger, der vil udløse sigtelser efter straffelovens alvorlige paragraffer om enten forsøg på manddrab eller ved grov kådhed at sætte andre menneskers liv i fare."
  - Vi  efterforsker på fuld kraft i området. Der er tale om handlinger, der vil udløse sigtelser efter straffelovens alvorlige paragraffer om enten forsøg på manddrab eller ved grov kådhed at sætte andre menneskers liv i fare, siger vicepoliti-inspektør Bent Thuesen, Syd- og Sønderjyllands Politi, fredag formiddag til TV SYD. 
   
  Den første anmeldelse kom fra en bilist, der med nød og næppe undgik at blive ramt, da stenen slog ned lige foran bilen. De næste to bilister fik smadret henholdsvis en forlygte og buler i kølerhjelmen.
  Stenene, der blev kastet fra broen, er omkring 20-25 centimeter i diameter og er natursten fra marken. Politiet mener, at de er samlet op nær Kjærgård Landbrugsskole.
  - Vi ved, at der i aftes var fest på landbrugsskolen, der kun ligger få hundrede meter fra broen. Vi er derfor i gang med at afhøre i området. Måske har deltagerne i festen set noget - og måske er der billeder fra skolens overvågning, der kan give os spor at gå efter, siger vicepoliti-inspektør Bent Thuesen, Syd- og Sønderjyllands Politi.
  21. august omkom en 33-årig tysk kvinde, da en betonflise blev kastet ned fra en motorvejsbro ved Langesøvej på Fyn. Hendes 36-årige mand blev hårdt kvæstet, mens parrets femårige søn ikke fik alvorlige fysiske skader.
  